钦定古今图书集成/明伦汇编/氏族典/第267卷 > 王禹偁
## 钦定古今图书集成/明伦汇编/氏族典/第267卷 > 王禹偁

按《宋史王禹偁传》：“禹偁，字元之，济州钜野人。世为农
家，九岁能文，毕士安见而器之。太平兴国八年擢进
士，授成武主簿，徙知长洲县，就改大理评事。端拱初，
擢右拾遗、直史馆。二年，拜左司谏，知制诰。未几，判大
理寺。庐州妖尼道安诬讼徐铉，道安当反坐，有诏勿
治。禹偁抗疏雪铉，请论道安罪，坐贬商州团练副使”，
岁馀移解州。四年，召拜左正言，丐外任以便奉养，得
知单州，召为礼部员外郎，再知制诰。至道元年，召入
翰林，为学士、知审官院。孝章皇后崩，迁梓宫于故燕
国长公主第，群臣不成服。禹偁与客言：“后尝母仪天
下，当遵用旧礼。”坐谤讪，罢为工部郎中、知滁州，移知
扬州。真宗即位，召还，复知制诰。咸平初，预修《太祖实
录》，直书其事。时宰相张齐贤、李沆不协意，禹偁议论
轻重其间，出知黄州。四年，命徙蕲州，至郡未逾月而
卒。禹偁词学敏赡，遇事敢言，喜臧否人物，以直躬行
道为己任。子嘉祐、嘉言，俱知名。嘉祐为馆职，嘉言以
进士第至殿中侍御史。曾孙汾，举进士甲科，仕至工
部侍郎，入元祐党籍。